I 14 år har Mads Justesen været at finde på Hobro IK’s førstehold, som han har været med til at føre hele vejen fra Danmarksserien til Alka Superligaen. Men når denne sæson er færdigspillet, begynder et nyt kapital som salgschef i klubben. - Vi er rigtig glade for, at vi kan præsentere Mads Justesen som klubbens nye salgschef. Mads har været en frontfigur for klubben gennem mange år og har den vej igennem opbygget mange stærke og positive relationer, som er vigtige at have, når man arbejder med salg, forklarer bestyrelsesformand i Hobro IK A/S, Lars Kühnel. 35-årige Mads Justesen glæder sig over at fortsætte i klubben og ser frem til det arbejde, der venter efter sæsonen. - Jeg er både glad og stolt over, at jeg også kan bruges i klubben uden for kridtstregerne. For mig handler livet om at udfordre sig selv, og det her en udfordring, jeg virkelig glæder mig til at prøve kræfter med, siger Mads Justesen. Selvom fremtiden nu er på plads for Mads Justesen, så er der kun én opgave, der er i fokus i øjeblikket. - Lige nu fokuserer jeg fuldt ud på at spille fodbold og sikre, at Hobro IK også spiller i Alka Superligaen i næste sæson. Salgsarbejdet starter først efter sæsonen, lyder det fra Mads Justesen.

Opsummering:
Hobros anfører lægger støvlerne på hylden efter sommerferien, men han fortsætter i klubben som salgschef.